
Οινόφυτα, 29/9/2026
ΔΕΛΤΙΟ ΤΥΠΟΥ
Τεχνολογικός εξοπλισμός από τον ΣΒΣΕ στο νέο ΕΝ.Ε.Ε.ΓΥ.-Λ. Βοιωτίας, με την έναρξη της πρώτης του σχολικής χρονιάς.
Ο Σύνδεσμος Βιομηχανιών Στερεάς Ελλάδας (ΣΒΣΕ), στο πλαίσιο των δράσεων κοινωνικής προσφοράς που αναλαμβάνει, προχώρησε την Παρασκευή 25 Σεπτεμβρίου 2026 στην παράδοση τεχνολογικού εξοπλισμού στο νεοσύστατο Ενιαίο Ειδικό Επαγγελματικό Γυμνάσιο – Λύκειο (ΕΝ.Ε.Ε.ΓΥ.-Λ.) Βοιωτίας, στην Πέτρα Αλιάρτου, ανταποκρινόμενος σε σχετικό αίτημα της σχολικής μονάδας. 
Το ΕΝ.Ε.Ε.ΓΥ.-Λ. Βοιωτίας ξεκίνησε φέτος τη λειτουργία του και αποτελεί σχολείο ειδικής επαγγελματικής εκπαίδευσης, το οποίο υποδέχεται μαθητές με ειδικές εκπαιδευτικές ανάγκες. 

Στο πλαίσιο της συγκεκριμένης δράσης, ο ΣΒΣΕ παρέδωσε στη σχολική μονάδα επτά ηλεκτρονικούς υπολογιστές, δύο  έγχρωμους εκτυπωτές, έναν βιντεοπροβολέα και ένα φωτοτυπικό μηχάνημα. Ο εξοπλισμός θα αξιοποιηθεί για την υποστήριξη της διδασκαλίας των μαθημάτων και των εκπαιδευτικών δραστηριοτήτων.
Στην παράδοση παρευρέθηκαν ο Δήμαρχος Αλιάρτου – Θεσπιέων, κ. Γεώργιος Αραπίτσας, ο Αντιδήμαρχος, κ. Αλέξανδρος Καρανάσος, εκπρόσωποι της σχολικής κοινότητας και του Συνδέσμου Βιομηχανιών Στερεάς Ελλάδας. 
Ο κ. Αραπίτσας, με την ιδιότητά του τόσο ως Δημάρχου όσο και ως εκπαιδευτικού, αναφέρθηκε στην αξία της συγκεκριμένης πρωτοβουλίας, επισημαίνοντας ότι η προσφορά του τεχνολογικού εξοπλισμού αποτελεί ουσιαστική συμβολή στην εύρυθμη λειτουργία του νεοσύστατου σχολείου και στο έργο που επιτελεί. Παράλληλα, εξέφρασε τις ευχαριστίες του προς τον ΣΒΣΕ για την άμεση ανταπόκριση στο αίτημα της σχολικής μονάδας. 
Από την πλευρά του ΣΒΣΕ, ο Γενικός Διευθυντής, κ. Νίκος Καμπόλης, αναφέρθηκε στη σημασία της έμπρακτης στήριξης πρωτοβουλιών που ανταποκρίνονται σε πραγματικές ανάγκες της εκπαιδευτικής κοινότητας.
Η δράση αυτή αποτελεί ένα ακόμη παράδειγμα συνεργασίας μεταξύ επιχειρηματικής κοινότητας, τοπικής αυτοδιοίκησης και εκπαιδευτικών φορέων για την κάλυψη πραγματικών αναγκών. Ο ΣΒΣΕ, με σταθερή προσήλωση στις αρχές της εταιρικής κοινωνικής ευθύνης, συνεχίζει να αναλαμβάνει πρωτοβουλίες με ουσιαστικό αποτύπωμα για την εκπαίδευση και τις τοπικές κοινωνίες της Στερεάς Ελλάδας.
Επικοινωνία για τον Τύπο

Σχετικά με τον Σύνδεσμο Βιομηχανιών Στερεάς Ελλάδας:
Ο Σύνδεσμος Βιομηχανιών Στερεάς Ελλάδας εκπροσωπεί και στηρίζει τις βιομηχανικές επιχειρήσεις της Περιφέρειας Στερεάς Ελλάδας, προωθώντας θέσεις και πρωτοβουλίες που ενισχύουν την ανταγωνιστικότητα, την παραγωγική ανάπτυξη, την εξωστρέφεια και τη βιώσιμη βιομηχανική δραστηριότητα.

